Document ID: 32007D0597

ΑΠΌΦΑΣΗ ΤΗΣ ΕΠΙΤΡΟΠΉΣ
της 27ης Αυγούστου 2007
σχετικά με τη μη καταχώριση της οξικής γουαζατίνης στο παράρτημα I, ΙΑ ή IB της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά
[κοινοποιηθείσα υπό τον αριθμό Ε(2007) 3979]
(Κείμενο που παρουσιάζει ενδιαφέρον για τον ΕΟΧ)
(2007/597/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/8/ΕΚ του Ευρωπαϊκού Κοινοβουλίου και του Συμβουλίου, της 16ης Φεβρουαρίου 1998, για τη διάθεση βιοκτόνων στην αγορά (1), και ιδίως το άρθρο 16 παράγραφος 2 δεύτερο εδάφιο,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2032/2003 της Επιτροπής, της 4ης Νοεμβρίου 2003, για τη δεύτερη φάση του δεκαετούς προγράμματος εργασίας που αναφέρεται στο άρθρο 16 παράγραφος 2 της οδηγίας 98/8/ΕΚ του Ευρωπαϊκού Κοινοβουλίου και του Συμβουλίου για τη διάθεση βιοκτόνων στην αγορά και για την τροποποίηση του κανονισμού (ΕΚ) αριθ. 1896/2000 (2) περιλαμβάνει κατάλογο δραστικών ουσιών που πρέπει να αξιολογηθούν, με σκοπό την ενδεχόμενη καταχώρισή τους στο παράρτημα I, IA ή IB της οδηγίας 98/8/ΕΚ. Στον κατάλογο αυτό περιλαμβάνεται η οξική γουαζατίνη.
(2)
Κατ’ εφαρμογή του κανονισμού (ΕΚ) αριθ. 2032/2003, η οξική γουαζατίνη αξιολογήθηκε σύμφωνα με το άρθρο 11 παράγραφος 2 της οδηγίας 98/8/ΕΚ για χρήση στον τύπο προϊόντων 8, συντηρητικά ξύλου, όπως ορίζεται στο παράρτημα V της οδηγίας 98/8/ΕΚ.
(3)
Ως κράτος μέλος εισηγητής ορίστηκε το Ηνωμένο Βασίλειο, το οποίο, στις 22 Σεπτεμβρίου 2006, υπέβαλε στην Επιτροπή την έκθεση της αρμόδιας αρχής, συνοδευόμενη από σύσταση, σύμφωνα με το άρθρο 10 παράγραφοι 5 και 7 του κανονισμού (ΕΚ) αριθ. 2032/2003.
(4)
Τα κράτη μέλη και η Επιτροπή εξέτασαν την έκθεση της αρμόδιας αρχής. Σύμφωνα με το άρθρο 11 παράγραφος 4 του κανονισμού (ΕΚ) αριθ. 2032/2003, οι διαπιστώσεις της εξέτασης ενσωματώθηκαν σε έκθεση αξιολόγησης από τη μόνιμη επιτροπή για τα βιοκτόνα προϊόντα στη συνεδρίαση που πραγματοποίησε στις 16 Μαρτίου 2007.
(5)
Ελλείψει καίριων δεδομένων για τα στραγγίσματα από τις επιφάνειες που έχουν υποστεί αγωγή με το προϊόν, για την επίδραση της γουαζατίνης στην αναπαραγωγή της Daphnia magna και για την ταχύτητα αποικοδόμησης στα συστήματα υδάτων-ιζημάτων και στο έδαφος, δεν είναι δυνατόν να περιληφθεί η οξική γουαζατίνη στο παράρτημα I, IA ή IB της οδηγίας 98/8/ΕΚ για τον τύπο προϊόντων 8. Πέραν τούτου, η αρμόδια αρχή του Ηνωμένου Βασιλείου προέβη σε εκτίμηση του περιβαλλοντικού κινδύνου, υιοθετώντας μια ρεαλιστική προσέγγιση χείριστης πιθανής εξέλιξης (worst-case scenario), η οποία κατέδειξε την ύπαρξη μη αποδεκτών κινδύνων για το περιβάλλον.
(6)
Από την αξιολόγηση της οξικής γουαζατίνης δεν προέκυψαν αναπάντητα ερωτήματα ούτε προβληματισμοί που θα έπρεπε να εξεταστούν από την επιστημονική επιτροπή για την υγεία και τους περιβαλλοντικούς κινδύνους.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η οξική γουαζατίνη (αριθ. CAS 115044-19-4) δεν καταχωρίζεται στο παράρτημα I, IA ή IB της οδηγίας 98/8/ΕΚ για τον τύπο προϊόντων 8.
Άρθρο 2
Για τους σκοπούς του άρθρου 4 παράγραφος 2 τρίτο εδάφιο του κανονισμού (ΕΚ) αριθ. 2032/2003, η παρούσα απόφαση εφαρμόζεται από την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 27 Αυγούστου 2007.

Labels: 0
3
1
20